UCL: Vantaġġ tajjeb għal Manchester City PARIS ST-GERMAIN…………… 1 MANCHESTER CITY…………… 2 Manchester għamlu pass kbir lejn il-finali tal-UEFA Champions League meta fl-ewwel leg tas-semi-finali marru għand Paris St-Germain u f'temp ta' seba' minuti dawru telfa f'rebħa ta' 2-1. Iżda sa mis-suffara inizjali kienu l-Pariġini li ħarġu fuq l-offensiva biex ifittxu goal kmieni u proprju fil-15-il minuta meritatament fetħu l-iskor. Huma rebħu corner li ngħata minn Angel Di Maria fejn Marquinhos ħarab lid-difensur dirett tiegħu u b'daqqa ta' ras xeħet il-ballun fir-rokna tax-xibka. Kien goal li ddemoralizza lill-players ta' Manchester City u, fit-22 minuta, kienu se jsofru goal identiku meta minn azzjoni ta' corner id-daqqa ta' ras ta' Leandro Paredes għaddiet tħakkek mal- mimduda bil-goalkeeper Eder­son megħlub għal kollox. Fl-40 minuta, il-Pariġini appellaw għal penalty meta Neymar twaqqa' fil-kaxxa iżda minuta wara wasal iċ-ċans tas-Citizens imma Phil Foden ixxuttja ċentrali wara li nġieb kompletament waħdu. Fit-tieni taqsima, Manchester City ħarġu aktar avventurużi u, fl-64 minuta, kisbu d-draw minn azzjoni mejta meta l-cross-shot ta' Kevin De Bruyne inganna għal kollox lill-goalkeeper, Keylor Navas. Seba' minuti wara, is-City marru fil-vantaġġ minn free-kick ta' Riyad Mahrez. U biex tkompli tiġihom ħażin, fis-77 minuta, il-Pariġini spiċċaw jilagħbu bi player inqas meta tkeċċa Idrissa Gueye għal foul ikrah fuq Ilkay Gundogan, li fortunatament seta' jkompli l-partita.